Document ID: 31996D0586

31996D0586
L 257/41
JURNALUL OFÍCIAL AL UNIUNII EUROPENE
DECIZIA COMISIEI
din 9 aprilie 1996
privind retragerea omologărilor acordate pentru produsele fitofarmaceutice care conțin profam ca substanță activă
(Text cu relevanță pentru SEE)
(96/586/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 3600/92 al Comisiei din 11 decembrie 1992 de stabilire a normelor de punere în aplicare a primei etape a programului de lucru prevăzut la articolul 8 alineatul (2) din Directiva 91/414/CEE a Consiliului privind introducerea pe piață a produselor fitosanitare (1), astfel cum a fost modificată ultima dată prin Regulamentul (CE) nr. 491/95 (2), în special articolul 6 alineatul (5),
întrucât Regulamentul (CE) nr. 933/94 al Comisiei (3), modificat prin Regulamentul (CE) nr. 491/95, a stabilit lista substanțelor active a produselor fitosanitare și a desemnat statele membre raportoare pentru aplicarea Regulamentului (CEE) nr. 3600/92;
întrucât profamul era una dintre cele 90 de substanțe active incluse în prima etapă a programului de lucru prevăzut la articolul 8 alineatul (2) din Directiva 91/414/CEE a Consiliului (4);
întrucât, în ceea ce privește această substanță, statul membru raportor a comunicat Comisiei că autorii în cauză ai notificării l-au informat în mod oficial că nu vor transmite informațiile solicitate, în conformitate cu articolul 6 alineatul (1) din Regulamentul (CEE) nr. 3600/92, în sprijinul înscrierii unei substanțe active în anexa I la Directiva 91/414/CEE;
întrucât nici un stat membru nu a informat Comisia, în conformitate cu dispozițiile articolului 6 alineatul (4) din regulament, despre dorința ca această substanță să fie inclusă în anexa I la Directiva 91/414/CEE;
întrucât ar trebui să se considere că datele cerute pentru reevaluarea acestei substanțe în cadrul programului de lucru nu vor fi prezentate și că o evaluare a acestei substanțe nu este posibilă în cadrul acestui program; întrucât, în consecință, ar trebui adoptată o decizie în vederea retragerii omologărilor pentru produsele fitosanitare care conțin această substanță activă, aflate în vigoare în prezent;
întrucât prezenta decizie nu exclude o evaluare ulterioară a profamului în cadrul procedurii prevăzute la articolul 6 din Directiva 91/414/CEE pentru noile substanțe active;
întrucât măsurile prevăzute de prezenta decizie sunt conforme cu avizul Comitetului permanent fitosanitar,
ADOPTĂ PREZENTA DECIZIE:
Articolul 1
Statele membre se asigură că:
1.
omologările acordate pentru produsele fitosanitare care conțin profam sunt retrase în termen de șase luni de la data prezentei decizii;
2.
începând cu data prezentei decizii, nici o omologare pentru produsele fitosanitare care conțin profam nu se acordă sau reînnoiește în temeiul derogării prevăzute la articolul 8 alineatul (2) din Directiva 91/414/CEE.
Articolul 2
Prezenta decizie se adresează statelor membre.
Adoptată la Bruxelles, 9 aprilie 1996.

Labels: 20
3
6